Вöр вöдитан да вöр переработайтан юкöнын выль балаяс збыльмöдöм содтöд ышöдасны Коми Республикаын вöр промышленносьт комплекс сöвмöдӧм вылӧ

Та йылысь юöртіс Коми Республикаса Юралысь Вячеслав Гайзер Россияса Веськöдлан котыр бердын Вöр комплекс сöвмöдан сöветлӧн заседание вылын кывкöртöдъяс вöчигöн. Заседание вылын ёнджыкасӧ сёрнитісны вöр вöдитан юкöнын верктуя инвестиция балаяс збыльмöданног йылысь. 2012 воын Сöветлысь медводдза заседание нуöдіс Россия Федерацияса Веськöдлан котырса Веськӧдлысьöс вежысь Аркадий Дворкович.

Кыдзи казьтыштіс Вячеслав Гайзер, Коми Республикаын урчитöма вöр вöдитан юкöнын 7 верктуя инвестиция бала, кутшöмъяслысь колана статуссö вынсьöдöма Россияса Веськöдлан котырлöн решениеöн. Кык бала пöртсисны олöмö («СТЕП» да «Сыктывкарса промышленнöй комбинат»), а мукöдыс - збыльмöдан туйвизьын.

Республикаса Юралысь тöдчöдіс, мый дінмуса Веськöдлан котыр зільö тайö туйвизьын, нуöдö сёрнитчöмъяс выль потенциальнӧй инвесторъяскöд.

«Бур механизмыс сетас позянлун и водзö уджавны сійö верктуй серти, кутшöмöс нуöдö Россия Федерацияса Веськöдлан котыр вöр промышленносьт комплекс сöвмöдöмын. Сӧвмасны мутасъяслӧн экономика: артмасны выль предприятиеяс, мый отсӧгӧн кыптас вот да содасны уджалан местаяс», - юöртіс В.Гайзер.